NARIADENIE KOMISIE (ES) č. 1044/2009
zo 4. novembra 2009,
ktorým sa mení a dopĺňa nariadenie (ES) č. 274/2009, ktorým sa stanovuje množstevné obmedzenie na vývoz cukru a izoglukózy mimo kvóty do konca hospodárskeho roku 2009/2010
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 61 prvý pododsek písm. d) v spojení s jeho článkom 4,
keďže:
(1)
Podľa článku 61 prvého pododseku písm. d) nariadenia (ES) č. 1234/2007 cukor vyrobený počas hospodárskeho roku mimo kvóty uvedenej v článku 56 uvedeného nariadenia možno vyviezť v rámci množstevného obmedzenia, ktoré treba stanoviť.
(2)
Podrobné vykonávacie predpisy v oblasti vývozu množstiev vyrobených mimo kvóty, ktoré sa osobitne týkajú vydávania vývozných povolení, sú ustanovené v nariadení Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (2). Množstevné obmedzenie by sa však malo stanoviť na každý hospodársky rok vzhľadom na možné príležitosti na vývozných trhoch.
(3)
Nariadením Komisie (ES) č. 274/2009 (3) sa na hospodársky rok 2009/2010 stanovilo množstevné obmedzenie na vývoz cukru mimo kvóty na 650 000 ton. Na základe najaktuálnejších predpovedí, ktoré vyšli na začiatku zberu úrody cukrovej repy 2009/2010, je isté, že vďaka priaznivým poveternostným podmienkam sa v Spoločenstve vyrobí veľmi vysoké množstvo cukru mimo kvóty. Objem cukru mimo kvóty, ktorý sa má v hospodárskom roku 2009/2010 vyrobiť, sa pôvodne odhaduje na približne 3 - 4 milióny ton, čo môže spôsobiť vážne problémy so skladovaním a mať za následok, že sa veľké množstvo cukru prevedie do kvóty na cukor na hospodársky rok 2010/2011. Je preto potrebné zvýšiť na hospodársky rok 2009/2010 množstevné obmedzenie cukru mimo kvóty určeného na vývoz na 1 350 000 ton.
(4)
Nariadenie (ES) č. 274/2009 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V článku 1 nariadenia (ES) č. 274/2009 sa odsek 1 nahrádza takto:
„1. Na hospodársky rok 2009/2010 sa od 1. októbra 2009 do 30. septembra 2010 množstevné obmedzenie podľa článku 61 prvého pododseku písm. d) nariadenia (ES) č. 1234/2007 na vývoz bieleho cukru, na ktorý sa vzťahuje číselný znak KN 1701 99, mimo kvóty bez nároku na náhradu stanovuje vo výške 1 350 000 ton.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. novembra 2009